(Foto: Inquam Photos)



„Vom face cam ceea ce a făcut și Ungaria cu această rezoluție”. Este reacția senatorului PSD Șerban Nicolae, care a dat de înțeles că este posibil ca România să nu recunoască criticile aduse în documentul adoptat marți de Parlamentul European.

Senatorul PSD a criticat dur Comisia Europeană și a amintit de Brexit și de euroscepticismul în creștere.

„Cea mai rușinoasă Comisie Europeană vine cu o astfel de rezoluție, este o Comisie marcată de ”sciatică” politică și tratează România într-o cheie pur politicianistă. Din păcate, România este în situația de a fi umilită, asta în condițiile în care Marea Britanie iese din UE, iar în tot mai multe state euroscepticismul este în creștere.

Gândirea unor procurori ceaușiști din ultimii ani nu este compatibilă cu valorile europene, dar totuși uite că în această situație am ajuns. Dacă ar fi ajutat cu ceva rapoartele MCV, ar fi făcut-o până acum. Noi avem de 11 ani raportul MCV și totuși ne găsim în situația de a avea protocoale secrete, de a avea abuzuri în justiție”, a declarat Șerban Nicolae la Antena3.

O altă reacție a venit de la liderul delegaţiei PSD din Parlamentul European, Dan Nica.

„Ştim bine că îndeplinim toate condiţiile să intrăm în Schengen, şi cu toate acestea suntem încă blocaţi din motive politice. Ştim că am făcut progrese în ceea ce priveşte macroeconomia, şi cu toate acestea suntem încă trataţi ca o ţară din Lumea a treia. Venim şi demonstrăm abuzurile DNA şi ale serviciilor secrete, dar ele sunt ignorate în mod ostentativ. Dreapta populistă, care a pus stăpânire pe Europa, nu este interesată de toate aceste nedreptăţi flagrante. Singura preocupare este creionarea imaginii unei Românii slabe, prin acţiuni precum această rezoluţie“, consideră Dan Nica.